भारत के किदांबी श्रीकांत ने कड़े मुकाबले में दुनिया के पांचवें नंबर के खिलाड़ी डेनमार्क के यान ओ योर्गेनसन को सीधे गेमों मे हराकर रियो ओलंपिक की बैडमिंटन प्रतियोगिता के पुरुष एकल वर्ग के क्वार्टर फाइनल में जगह बनाई। इस मैच से पहले श्रीकांत ने योर्गेनसन के खिलाफ एक मैच जीता था जबकि दो में उन्हें हार का सामना करना पड़ा था। लेकिन आज (सोमवार, 15 अगस्त) भारतीय खिलाड़ी ने 42 मिनट में योर्गेनसन को 21-19 21-19 से हराकर खुद को पदक की दौड़ में बरकरार रखा है। श्रीकांत, पी कश्यप के बाद दूसरे भारतीय पुरुष एकल खिलाड़ी हैं जिन्होंने क्वार्टर फाइनल में जगह बनाई है। कश्यप 2012 लंदन ओलंपिक में क्वार्टर फाइनल में पहुंचे थे।